
	–

	–
	מנהל אגף מבצעים, מגן דוד אדום

	–

	–

<ייעוץ משפטי: >
אתי בנדלר
<מנהלת הוועדה:>
לאה ורון
<רישום פרלמנטרי:>
הילה מליחי
<<הצעת חוק לאיחוד מוקדי החירום הטלפוניים, התשע"ב-2012 (כ/455) (פ/1586/18) 
– החלת רציפות הדיון>>
<היו"ר אבישי ברוורמן:>
רבותי, אני מתכבד לפתוח את ישיבת ועדת הכלכלה. אנחנו באנו לישיבה קצרה מאוד, ישיבה טכנית בלבד. יש הצעת חוק לאיחוד מוקדי החירום הטלפוניים, התשע"ב-2012, של חבר הכנסת משה גפני  וחבר הכנסת אורי מקלב. החלת רציפות הדיון. אתמול בערב צלצלה אלי אורית בוצר, שהיא הדוברת של שרת הבריאות, ואמרה לי שיש ערר. הסברתי לאורית שמבחינתי יש כנסת ויש ממשלה. לכן אני בא לפה לדיון טכני לגבי הנושא של העברת דין רציפות. הפרדה בין כנסת לממשלה. במידה וממשלת ישראל תרצה לחסום את החוק של הזה גפני, יש לה אלף צורות. היא יכולה להעביר רוב במליאה, היא יכולה לעשות את כל הדברים האחרים. אבל פה, מפאת כבודה של הכנסת – ואני פה בשתי אילנות, אפילו גם במובן הנקבי – יש כנסת ויש ממשלה. ולכן, מבחינה טכנית זה ברור לחלוטין – ברגע שיש חוק דין רציפות ואין דברים, מעבירים אותו. אז לכן המטרה שלי כאן היא לא לדון בחוק. בבקשה, לאה ורון, המנהלת שלנו. 
<לאה ורון:>
מה שאני רוצה לומר הוא שבהתאם לבקשתו של אדוני, ב-10 ביוני 2013, הוצאנו מכתב למזכיר הממשלה, שבו הוועדה מודיעה לממשלה כי בהתאם לסעיף 4 לחוק רציפות הדיון בהצעות החוק, התשנ"ג-1993, בכוונתה לקיים דיון בעניין החלת דין הרציפות על הצעת החוק.  
<היו"ר אבישי ברוורמן:>
יוני 2013. 

<אתי בנדלר:>
שזה לפחות 21 ימים לפני המועד שנקבע לדיון. 
<לאה ורון:>
על-פי החוק. 
<היו"ר אבישי ברוורמן:>
רבותי, ואז מחכים, מחכים, מחכים, מחכים. אז אנחנו מחילים את דין הרציפות. לכן אני אומר מבחינה טכנית. אני לא רוצה לפתוח את הדיון. אני רוצה להצביע על דין הרציפות מפאת כבודה של הכנסת. במידה ושרת הבריאות איננה מעוניינת בחוק, יש לה אלף אלפי דרכים למנוע את החקיקה של החוק, או לשנות אותו עם חבר הכנסת. ולכן, ברשות רבותי, אני מעלה להצבעה את חוק דין הרציפות. מי בעד? יש הצעה נוספת?
<דוד צור:>
מכיוון שהגיע לפה גם מנכ"ל מד"א, והם הטריחו את עצמם, לפחות שנשמע אותם. בכמה דקות אפילו. 
<היו"ר אבישי ברוורמן:>
קודם כל, אני מקבל את עצתך. אבל אני רוצה אפילו להצביע על זה קודם. 
<יעקב אשר:>
זה עניין טכני. 
<היו"ר אבישי ברוורמן:>
קודם כל, ההצבעה היא טכנית. 
<דוד צור:>
אנחנו לא טכניים. בוא נשמע.

<היו"ר אבישי ברוורמן:>
אם זה בעניין ה-substance, אז אני צריך להביא לפה את שרת הבריאות ואת הגורמים האחרים. קודם על אני מצביע על טכני, ואחרי זה - - -

<יעקב אשר:>
תהיה שיחה. 
<אתי בנדלר:>
אם יורשה לי, הדיון הוא לא דיון טכני. משנאמר שמתקיים דיון בוועדה, זאת אומרת ששומעים עמדות, ובתום הדיון מקבלת הוועדה החלטה. 
<היו"ר אבישי ברוורמן:>
אני יודע את הפרוצדורה, אבל אני אשאל את השאלה – האם אני יכול להצביע ואחרי זה לדון?

<אתי בנדלר:>
זה דיון?

<רונן הופמן:>
אז לשם מה לקיים דיון?

<היו"ר אבישי ברוורמן:>
טוב. רבותי, אני אומר לכם, אני כבר אומר מראש שגם אם לא היו באים לפה כל המכובדים, הייתי מעביר את זה מבחינת כבודה של הכנסת. אבל מכיוון שכולם כבר הגיעו לכאן, אני אשמח לפתוח את הדיון הסובסטנטיבי, שממילא, עקב התנגדותה של שרת הבריאות, יחזור כנראה לוועדה לדיון סובסטנטיבי. ולכן רבותי, מי שרוצה להתבטא. 
<משה גפני:>
אם אתה פותח את הדיון - - -

<היו"ר אבישי ברוורמן:>
חבר הכנסת גפני, בבקשה. 

<לאה ורון:>
זה דיון במהות.

<היו"ר אבישי ברוורמן:>
במהות. 

<משה גפני:>
אדוני היושב-ראש, חברי הכנסת, אורחים נכבדים, אני מקבל את הדברים שאמרת. אבל היועצת המשפטית צודקת, אם דורשים דיון – דורשים דיון. 

<היו"ר אבישי ברוורמן:>
אני מקבל.

<משה גפני:>
אני לא יכול להעביר את החוק הזה. על כל פנים, ודאי לא בשלבים הנוכחים. אני לא יכול להעביר את החוק הזה אם תהיה התנגדות של שרת הבריאות. אני לא אוכל להעביר את זה גם מסיבה טכנית שלא יהיה רוב. אני גם לא אנסה. אני לא מביא למליאת הכנסת הצעת החוק שהקואליציה תתנגד. אבל מה אני מבקש ברציפות? מה אתה אמרת, אדוני היושב-ראש? יש כל כך הרבה דברים שעומדים על סדר-היום של הצלת חיים. על סדר-יומה של המדינה. אני לא רוצה לפרוס את כל התחומים. אני גם לא רוצה לפרוס – חס וחלילה, בשביל לא לפתוח פה לשטן – מה עלול לקרות כאן. בארצות מתקדמות בעולם – זה מה שהיה בדיון בקדנציה הקודמת בוועדת הכלכלה – יש מוקד אחד. הדבר הכי פשוט שקורה – אני אמרתי מקודם, משאית שמסיעה לאילת חומרים כימיקליים. צריך לפנות לשבעה גורמים, או אפילו פעמים רבות יותר.  הנהג אפילו לא יודע מה לעשות. אז הוא יתקשר למד"א, ויתקשר למשטרה, ועוד פעם יתקשר. ולמוקד האמתי שצריך לבוא ולטפל הוא לא יודע להתקשר. מה שהמוקד הזה שקיים במדינות המערב עשה – וכולם אמרו שזה דבר מצוין – הוא מאפשר קריאה ממוקדת אחת לכל המקומות. אני יכול לדבר גם על מקרים פשוטים יותר. אני לא רוצה. אני מקבל את הדברים שלך. מה שאנחנו מבקשים, את הדיון בוועדה. למה צריך להתנגד לבקשת הדיון? הרי אני לא אוכל להעביר את זה. 
<היו"ר אבישי ברוורמן:>
לא תוכל להעביר את זה. 

<משה גפני:>
נכון. אלא אם כן תשתנה הקואליציה. 

<היו"ר אבישי ברוורמן:>
חבר הכנסת הופמן, אני פותח בדיון. אתה מבין את עמדתי פה. 
<רונן הופמן:>
אני מבין לגמרי. 

<היו"ר אבישי ברוורמן:>
אנחנו לא הולכים לכפות, חס וחלילה. הוא אומר גם כן, אם גברת גרמן, שרת הבריאות, תתנגד, אז זה ירד. 

<משה גפני:>
כן, זה יישאר פה. 

<היו"ר אבישי ברוורמן:>
חבר הכנסת הופמן. אחרי זה אני אבקש את הנציגים. מר קליין, אתה רוצה לדבר?

<רונן הופמן:>
תודה רבה אדוני היושב-ראש. 
<היו"ר אבישי ברוורמן:>
גם משרד האוצר מתנגד. יש פה מישהו מהאוצר? לשולחן. 
<רונן הופמן:>
אדוני היושב-ראש, אני אהיה מאוד קצר. זה תחום שאני עוסק בו גם בוועדת החוץ והביטחון וגם בוועדה למוכנות העורף. אז אני מכיר את זה קצת. אני רוצה לומר משהו. אין כאן באמת בעיה לדעתי. העניין הוא שהניסיון להשוות את מערכת החירום שלנו למערכות במדינות אחרות, בפרט בארצות-הברית – אין מקום להשוואה. כל המערך בארצות-הברית בנוי אחרת לגמרי. אצלנו הוא בנוי אחרת לגמרי. מה שעלול לקרות אם הדבר הזה יאושר, זה להיפך. אני מניח שהכוונה היא טובה, היא לקצר את זמן התגובה ולהציל חיי אדם. אבל מה שיקרה זה ההיפך. משום שזה יוצר מוקד מתווך, והמוקדים של היום – שלושת המוקדים אגב – יודעים א', לתת מענה מידי, ב', לא להיות רק טכניים, אלא לתת מענה שגם מדריך מה לעשות אם אתה במצוקה, כל אחד בתחומו. למשל, "מגן דוד" עוזרים ממש תוך כדי. הם לא רק שולחים אמבולנס, הם גם מדריכים אותך מה לעשות עד שהאמבולנס מגיע. 
<היו"ר אבישי ברוורמן:>
רק שאלה, במדינות באירופה איך זה קורה?
<רונן הופמן:>
במדינות באירופה – אני לא בקי עד כדי כך, אבל אני בדקתי, למשל באנגליה, ונדמה לי שגם בצרפת, זה מערך שבנוי אחרת. הוא בנוי בצורה יותר מוניציפלית, או אזורית. 
<היו"ר אבישי ברוורמן:>
יש ביזור. 
<רונן הופמן:>
יש ביזור, והוא מבוסס על חברות פרטיות בחלקו. פה זה אחרת לגמרי. העניין כאן – ולדעתי זאת נקודה מרכזית – הרוב המוחלט של הפניות לא דורשות טיפול רב-מערכתי של מוקדים משולבים. ואם כן, למשל המשאית עם החומרים שחבר הכנסת גפני דיבר עליה – נניח שאני מתקשר למשטרה. אני זוכר 100. אני הגעתי למשטרה, המשטרה יודעת – הרי המוקדים מדברים בינם לבין עצמם, הם יודעים להפעיל מיד את המערכות האחרות. כל מוקד מתווך באמצע יגרום נזק קריטי בהצלת חיים. 
<היו"ר אבישי ברוורמן:>
חבר הכנסת הופמן, כהרגלך, אתה מדבר ברור ולעניין. תודה רבה. אני פותח את הדיון. מי הנציגים? חבר הכנסת יעקב אשר רצה? 
<יעקב אשר:>
לא. ניתן קודם כל - - -

<היו"ר אבישי ברוורמן:>
דוקטור בעז לב, משנה למנכ"ל משרד הבריאות. 

<יעקב אשר:>
לא אמרתי לא, אמרתי לא עכשיו אדוני. 
<בעז לב:>
חבר הכנסת הופמן היטיב לתאר את המצב. אין לי מילה להוסיף.
<היו"ר אבישי ברוורמן:>
כל הכבוד. סייג לחוכמה שתיקה. רבותי, מישהו מהנציגים המכובדים שנמצאים פה?
<דוד צור:>
מה אומר המשרד לביטחון פנים?
<אלי בין:>
אלי בין, מנכ"ל מד"א. יותר טוב מחבר הכנסת הופמן, אף אחד לא יכול היה להסביר. אני לא יודע מאיפה הוא למד את הדבר הזה, אבל הוא פשוט דיבר כאילו שהוא איש מקצוע מהמעלה הראשונה. אני אומר לך שאני לא שוחחתי אתו מילה אחת. לא דיברתי אתו מילה אחת, ולא עדכנתי אותו. אדוני היושב-ראש, אני מבקש רק דבר אחד. אני מבקש להזמין אותך ואת חברי הוועדה לסיור במוקד "מגן דוד אדום" כדי ללמוד ולהבין כיצד הארגון הזה עובד. 
<היו"ר אבישי ברוורמן:>
קודם כל, אני מודה לך. אנחנו מבקרים במקומות מסוימים. במסגרת האפשר אנחנו נעשה זאת, ואני מודה לך על ההזמנה.
<אלי בין:>
חשוב לי מאוד שחבר הכנסת גפני גם יגיע, מכיוון - - -
<משה גפני:>
אם החוק יהיה על השולחן כאן, אני מתחייב, בעזרת ה', אם יושב-ראש הוועדה יזמין, לבוא למוקד מד"א, להשתכנע שם לא להמשיך את החקיקה. אבל שיאפשרו לנו את הדיון הזה. 
<אלי בין:>
מאוד חשוב לי שהוא יבין, מכיוון שהוא – חבר הכנסת מקלב היה מתנדב ב"מגן דוד אדום", אז הוא מכיר את מד"א. 

<היו"ר אבישי ברוורמן:>
אני מבטיח לך שאם יהיה ביקור, הוא יבוא איתי. 

<אלי בין:>
תודה רבה.

<דוד צור:>
מה המשרד לביטחון פנים אומר?

<היו"ר אבישי ברוורמן:>
מי אדוני? 

<אילן דוידי:>
אילן דוידי, המשרד להגנת העורף. אנחנו תומכים בהצעת החוק. 
<היו"ר אבישי ברוורמן:>
יש לך משהו להוסיף? אתם תומכים. תודה. 

<אילן דוידי:>
אני רוצה להוסיף את הנימוקים. 
<ישראל חסון:>
אני רוצה לדבר אחריו בבקשה. 
<היו"ר אבישי ברוורמן:>
מר דוידי וחבר הכנסת חסון. 

<אילן דוידי:>
הנימוקים הם אלה: אחד, מבחינת הצלת חיים. אנחנו דווקא סבורים שזה מציל חיים. משום שאם זקנים, ילדים, תיירים, צריכים לזכור שלושה-ארבעה מספרים, עדיף שיזכרו מספר אחד. הדבר השני הוא שאם יצרפו גופי הצלה וחירום נוספים ויהיה אירוע שבו לדוגמה מד"א לא תהיה בסביבה, אבל "איחוד הצלה" יהיה בסביבה, אז הוא יוכל להציל חיים. ניסיון עולמי – אני לא הייתי מבטל את מה שיש בארצות-הברית ואירופה. גם בארצות-הברית וגם באירופה יש מוקדי הצלה משותפים. חיסכון במשאבים – יכול להיות שבשלב ההתחלתי, בטווח הקצר, זה יעלה כסף למדינה. בטווח הארוך זה יחסוך כסף למדינה. משום שבמקום שיהיו שלושה מוקדים, יהיה מוקד אחד. זה פחות לוגיסטיקה, פחות אנשים, יותר התמקצעות. מבחינתנו זה מהווה חלק מתפיסה לאומית, משום שבתפיסה הלאומית, כפי שאנחנו תופסים אותה במשרד להגנת העורף, בשלו התנאים להקים גוף כזה, משום שיש כיום רדיו לאומי. 
<אלי בין:>
הוא לא שווה כלום. 
<קריאה:>
אין רדיו לאומי. 

<אלי בין:>
אין רדיו לאומי, והוא לא שווה כלום. 

<אילן דוידי:>
יש רדיו לאומי. 
<היו"ר אבישי ברוורמן:>
אתה לא בזכות דיבור אדוני. כל אחד בזמנו. 

<אילן דוידי:>
יש רדיו לאומי שאליו שותפים היום ארבעה מגיבים ראשונים מתוך חמישה: משטרת ישראל, "כבאות והצלה", חומרים מסוכנים ומד"א יצטרפו עוד מעט. כרגע הם לא קיבלו כסף, אבל כנראה שמד"א גם יהיו בפנים. זה כבר ארבעה מתוך חמישה. זה אומר שכל הגופים האלה יכולים לקבל קריאות מתוך המוקד, יש להם אותה רשת רדיו. שני דברים נוספים. אנחנו סבורים, לפי ההצעה, שמי שצריך להוביל את זה הוא המשרד לביטחון פנים, שהרי ממילא משטרת ישראל כפופה למשרד לביטחון פנים. "כבאות והצלה" כפופים למשרד לביטחון פנים. מד"א בתהליך להתחבר למשרד לביטחון פנים. ולכן ראוי שהמשרד לביטחון פנים והשר יובילו את זה.
<היו"ר אבישי ברוורמן:>
תודה רבה. מר דוידי, אמרת את דברך. רבותי, אני רוצה לקצר. מי אדוני?
<אסף וסרצוג:>
נציג האוצר. 

<היו"ר אבישי ברוורמן:>
נציג האוצר, בקצרה בבקשה. 

<אסף וסרצוג:>
ממש בקצרה. רק רציתי לבאר את עמדת האוצר. תכלית החוק, כפי שנאמר פה, היא לחסוך מאנשים במצוקה את הצורך לזכור מספר מספרי טלפון. יש צורך להדגיש – וגם בהקשר לדברים שעלו פה מהפן המבצעי – יש אופציה מאוד פשוטה של יצירת מרכזיה. אתה יוצר מספר טלפון - - -

<קריאה:>
היא קיימת. 

<קריאה:>
זה עובד היום. 
<אסף וסרצוג:>
בהנחה שזה קיים – ולא ידעתי, כי ניסיתי לברר עם גורמים שלא ידעו לומר לי - - -

<קריאה:>
היא קיימת כיום. 

<אסף וסרצוג:>
מצוין. יש איזשהו מספר טלפון, במקביל לכך שממשיכים להתקיים מספרי הטלפון של הגורמים הקיימים, לצורך העניין, 200. אתה מתקשר - - -

<היו"ר אבישי ברוורמן:>
אדוני, תודה רבה, הבנתי. 

<אסף וסרצוג:>
הערה חשובה אחת. האופציה המורכבת יותר, כפי שמצוינת פה, העלות שלה, ככל הנראה, היא מאוד משמעותית, מה שהופך את הצעת החוק הזאת לתקציבית. זו ההערה. 
<היו"ר אבישי ברוורמן:>
תודה רבה. רבותי, אני הולך להצבעה. אני אומר עוד פעם, כבודה של שרת הבריאות – ויעל גרמן בפרט – אצלי בעדיפות גבוהה ביותר. אבל אני פה לגבי הכנסת. שרת הבריאות יכולה לעצור את החוק הזה בכל צורה, והוא גם לא יגיש אותו. אבל אם מיוני ועד עכשיו היה דין רציפות ולא יישמו אותו, מפאת כבודה של הכנסת, אני מעביר את דין הרציפות. יחזירו פה, אנחנו נעמיק בדיון. לשרת הבריאות יש את כל הכלים אם היא לא רוצה להעביר את החוק הזה. הדיון הזה נפתח. אני עולה להצבעה. רבותי, מי בעד החלת דין רציפות על הצעת החוק של חברי הכנסת גפני ומקלב? מי בעד?
הצבעה

בעד החלת דין רציפות – 3
נגד – 2
נמנעים – 1
אושר.
<לאה ורון:>
שלושה חברי כנסת בעד. 

<היו"ר אבישי ברוורמן:>
מי נגד? שניים. 

<לאה ורון:>
שניים נגד. מי נמנע? אחד נמנע. 

<היו"ר אבישי ברוורמן:>
ההצעה אושרה. תודה רבה.

<רונן הופמן:>
אדוני, אני מבקש רביזיה בבקשה. 
<היו"ר אבישי ברוורמן:>
הרביזיה תהיה ב-10:55. אנחנו נתכנס פה להצביע על הרביזיה. תודה רבה, הישיבה נעולה. 
<הישיבה ננעלה בשעה 10:25.>
